Document ID: 32002R1832

ΚΑΝΟΝΙΣΜΟΣ (ΕΚ) αριθ. 1832/2002 ΤΗΣ ΕΠΙΤΡΟΠΗΣ
της 1ης Αυγούστου 2002
που τροποποιεί το παράρτημα I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987(1), και ιδίως τα άρθρα 9 και 12,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2658/87 θέσπισε ονοματολογία εμπορευμάτων, αποκαλούμενη εφεξής "συνδυασμένη ονοματολογία", για να καλύψει, ταυτόχρονα, τις απαιτήσεις του κοινού δασμολογίου, τις στατιστικές εξωτερικού εμπορίου της Κοινότητας και άλλες κοινοτικές πολιτικές σχετικά με την εισαγωγή ή την εξαγωγή εμπορευμάτων.
(2) Η συνδυασμένη ονοματολογία περιλαμβάνεται στο παράρτημα I του κανονισμού (ΕΟΚ) αριθ. 2658/87 μαζί με τους αυτόνομους και συμβατικούς δασμούς και τις στατιστικές συμπληρωματικές μονάδες.
(3) Είναι σκόπιμο να εκσυγχρονιστεί και να απλουστευθεί το παράρτημα I όπως προβλέπεται από τη πρωτοβουλία SLIM (απλούστερη νομοθεσία για την εσωτερική αγορά).
(4) Είναι απαραίτητο να τροποποιηθεί η συνδυασμένη ονοματολογία, ώστε να ληφθούν υπόψη:
1. οι μεταβολές που επήλθαν στην ονοματολογία του εναρμονισμένου συστήματος, μετά τη σύσταση που εξέδωσε στις 25 Ιουνίου 1999 το συμβούλιο τελωνειακής συνεργασίας και οι συνέπειες αυτών όσον αφορά το κοινό δασμολόγιο·
2. αλλαγές στις απαιτήσεις σχετικά με τις στατιστικές και την εμπορική πολιτική·
3. τεχνολογικές ή εμπορικές εξελίξεις·
4. η ανάγκη για την ευθυγράμμιση ή τη διευκρίνιση των κειμένων.
(5) Το παράρτημα I περιλαμβάνει αναπροσαρμογές των δασμολογικών συντελεστών που προκύπτουν από μέτρα που έχει θεσπίσει το Συμβούλιο, συμπεριλαμβανομένης της απόφασης 94/800/ΕΚ της 22ας Δεκεμβρίου 1994 σχετικά με την εξ ονόματος της Ευρωπαϊκής Κοινότητας σύναψη των συμφωνιών που προέκυψαν από τις πολυμερείς διαπραγματεύσεις του Γύρου της Ουρουγουάης (1986-1994)(2), καθώς επίσης και μέτρα που έχουν εγκριθεί από το Συμβούλιο ή την Επιτροπή(3).
(6) Σύμφωνα με το άρθρο 12, η Επιτροπή υποχρεούται να εκδώσει κανονισμό που θα περιλαμβάνει τη συνδυασμένη ονοματολογία στο σύνολό της, μαζί με τους αυτόνομους και συμβατικούς δασμούς, που προκύπτουν από τα μέτρα που έχει θεσπίσει το Συμβούλιο ή η Επιτροπή. Ο εν λόγω κανονισμός δημοσιεύεται το αργότερο έως τις 31 Οκτωβρίου στην Επίσημη Εφημερίδα των Ευρωπαϊκών Κοινοτήτων και ισχύει από την 1η Ιανουαρίου του επόμενου έτους.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΟΚ) αριθ. 2658/87 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει από την 1 Ιανουαρίου 2003.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
Βρυξέλλες, 1η Αυγούστου 2002.

Labels: 3
19